# Colitis

En medicina, colitis (popularment caguetes) es refereix a una inflamació del còlon i s'usa sovint per descriure una inflamació de l'intestí gros (cec, còlon i recte).
La colitis pot ser aguda i autolimitada o crònica, és a dir, persistent, i, en general encaixen en la categoria de les malalties digestives.
En un context mèdic, es fa servir l'etiqueta de la colitis (sense qualificació), si:
* L'etiologia de la inflamació en el còlon és indeterminada, per exemple, la colitis pot ser aplicada a la malaltia de Crohn en un moment en què el diagnòstic no s'ha declarat.
* El context és clar, per exemple, una persona amb colitis ulcerosa està parlant sobre la seva malaltia amb un metge que coneix el diagnòstic.

## Signes i símptomes

Els signes i els símptomes de la colitis són força variables i depenen de la causa de la colitis donada i dels factors que en modifiquen el curs i la gravetat.
Els símptomes habituals de la colitis poden incloure: dolor abdominal lleu a intens i palpació abdominal dolorosa (segons l'estadi de la malaltia), diarrea amb sang o pus presents o absents a la femta, incontinència fecal, flatulència, fatiga, pèrdua de gana, pèrdua de pes inexplicada i febre.
Els símptomes més greus poden incloure: sensació de falta d'aire i batecs cardíacs ràpids o irregulars.
Altres símptomes no específics menys comuns o rars que poden acompanyar la colitis inclouen: artritis, úlceres bucals, pell dolorosa, vermella i inflamada i irritada, ulls injectats de sang.
Els signes observats a la colonoscòpia inclouen: eritema de la mucosa del còlon (envermelliment de la superfície interna del còlon), úlceres i hemorràgia.

## Tipus

Hi ha molts tipus de colitis. En general, són classificats per l'etiologia:

### Autoimmunitàries

* Malaltia inflamatòria intestinal (MII) - un grup de colitis crònica.
** Colitis ulcerosa - una colitis crònica que afecta l'intestí gros.
** Malaltia de Crohn - un tipus de MII sovint condueix a una colitis.

### Idiopàtica

* Colitis microscòpica - és una colitis que es diagnostica mitjançant un examen microscòpic de teixit colònic, macroscòpicament és d'aspecte normal.
** Colitis limfocítica.
** Colitis col·lagenosa.

### Iatrogènica

* Colitis per derivació.
* Colitis química.

### Malaltia vascular

* Colitis isquèmica.

### Infeccioses

Hi ha diferents tipus de colitis infecciosa; provocades per infeccions (bacteris i virus) o infestacions (paràsits) habitualment lligades a afectació d'altres parts del tracte digestiu, com a part de les gastroenteritis o enterocolitis de tipus infecciós.
Un conegut subtipus de colitis infecciosa és la colitis pseudomembranosa, que resulta de la infecció per una soca toxicogènica de Clostridium difficile (C-diff).
La colitis enterohemorràgica pot ser causada per la toxina Shiga en la Shigella dysenteriae o del grup Shigatoxigènic d'Escherichia coli, que inclou de E. enterohemorràgica i altres coli.

### Miscel·lània

* Colitis atípiques

## Referències

* ↑ «Colitis». www.pennmedicine.org, 01-07-2021. Arxivat de l'original el 2022-11-18. [Consulta: 18 novembre 2022].
* ↑ «Ulcerative colitis - Symptoms and causes» (en anglès). Mayo Clinic. Arxivat de l'original el 2024-04-11. [Consulta: 11 abril 2024].
* 1 2 3 NHS Choices. «Ulcerative colitis - Symptoms - NHS Choices». www.nhs.uk. Arxivat de l'original el 2016-03-21. [Consulta: 3 novembre 2015].
* ↑ «Colonoscopy for ulcerative colitis: Why to get one, prep, and more», 30-07-2021.
Viccionari